**ใบความรู้**

**เรื่อง กระบวนการสิ่งแวดล้อมทางธรรมชาติ**

**1.  ปัจจัยที่มีผลกระทบต่อกิจกรรมและปรากฏการณ์ในท้องถิ่น**  
          การดำรงชีวิตของคนในแต่ละจังหวัด  มีความเกี่ยวข้องกับสภาพแวดล้อมที่อยู่รอบตัว  ซึ่งทำให้มีผลกระทบต่อกิจกรรมและปรากฏการณ์ในท้องถิ่นต่าง ๆ ปัจจัยที่มีผลกระทบต่อกิจกรรมและปรากฏการณ์ในท้องถิ่น  มีดังนี้  
          1.  สภาพแวดล้อมทางธรรมชาติ  หมายถึง  ลักษณะภูมิประเทศ  ภูมิอากาศ  สภาพพื้นดิน  แหล่งน้ำ  ทรัพยากรธรรมชาติ  สภาพแวดล้อมทางธรรมชาติ  สิ่งต่าง ๆ เหล่านี้มีอิทธิพลต่อกิจกรรมต่าง ๆ และปรากฏการณ์ในท้องถิ่น  
          2.  สภาพสังคมและวัฒนธรรม  หมายถึง  ลักษณะวิถีชีวิตความเป็นอยู่ของคนในท้องถิ่นซึ่งขึ้นอยู่กับสิ่งต่าง ๆ เช่น  อุปนิสัยใจคอ  ความเป็นอยู่ในครอบครัว  ค่านิยม  ความเชื่อ  ระดับการศึกษา  เป็นต้น  สิ่งเหล่านี้จะสะท้อนสภาพสังคมและวัฒนธรรมของท้องถิ่นนั้น ๆ  
          3.  สภาพทางเศรษฐกิจ  หมายถึง  ลักษณะการผลิต  รายได้  รายจ่าย  ของคนในท้องถิ่น  ซึ่งสภาพเศรษฐกิจจะสัมพันธ์กับสภาพแวดล้อมตามธรรมชาติ  เช่น  ถ้าท้องถิ่นนั้นมีสภาพแวดล้อมที่อุดมสมบูรณ์  ก็จะมีผลทำให้ประชาชนในท้องถิ่นมีความเป็นอยู่ดี  มีเศรษฐกิจมั่นคง

**2.  สภาพแวดล้อมทางธรรมชาติที่มีผลกระทบต่อการดำรงชีวิตด้านต่าง ๆ ของคนในท้องถิ่น**          การดำรงชีวิตด้านต่าง ๆ ของคนในท้องถิ่น  มีความเกี่ยวข้องกับสภาพแวดล้อมทางธรรมชาติที่อยู่รอบตัว  ดังนี้  
          1.  การตั้งถิ่นฐานหรือการสร้างที่อยู่อาศัย  
               ชุมชนส่วนใหญ่มักเลือกตั้งถิ่นฐานใกล้แม่น้ำ  เพื่อความสะดวกในการประกอบอาชีพเพาะปลูก  ทำประมง  และใช้เป็นเส้นทางคมนาคมและการค้าขาย  
               ลักษณะการสร้างที่อยู่อาศัยของแต่ละชุมชน  ก็จะแตกต่างกันไปตามสภาพแวดล้อม  เช่น  คนในภาคกลางนิยมสร้างบ้านใต้ถุนสูง  เพื่อป้องกันน้ำท่วม  เพราะอยู่ในที่ราบลุ่ม  
          2.  การประกอบอาชีพ  
               ท้องถิ่นที่มีพื้นดินอุดมสมบูรณ์มีแหล่งน้ำมาก  สภาพอากาศไม่แห้งแล้ง  และมีปริมาณน้ำฝนพอเหมาะ  คนในท้องถิ่นก็มักประกอบอาชีพเพาะปลูก  ส่วนบริเวณที่ติดแหล่งน้ำ  เช่น  แม่น้ำ  ทะเล  คนมักประกอบอาชีพประมง  บริเวณที่มีทุ่งหญ้าซึ่งเป็นแหล่งอาหารของสัตว์  คนมักประกอบอาชีพเลี้ยงสัตว์  
          3.  การบริโภค  
               ลักษณะนิสัยการบริโภคอาหารของคนแต่ละท้องถิ่นจะแตกต่างกัน  ทั้งนี้เป็นผลมาจากสภาพแวดล้อม  และวัตถุดิบที่หาได้ในแต่ละพื้นที่  ซึ่งขึ้นอยู่กับลักษณะภูมิประเทศ  ภูมิอากาศ  และความอุดมสมบูรณ์ของพื้นที่  
          4.  วัฒนธรรมประเพณี  
               วัฒนธรรมประเพณีของคนในท้องถิ่น  มักขึ้นอยู่กับสภาพแวดล้อมทางธรรมชาติ  
               ประเพณี  เช่น  ภาคอีสาน  มีสภาพพื้นที่แห้งแล้ง  จึงมีประเพณีบุญบั้งไฟ  เพื่อขอฝน  ภาคกลางมีสภาพพื้นที่อุดมสมบูรณ์  ประชาชนส่วนใหญ่มีอาชีพเพาะปลูกข้าว  จึงมีประเพณีการลงแขกเกี่ยวข้าว  
               วัฒนธรรมการแต่งกาย  เช่น  ภาคเหนือมีสภาพแวดล้อมเป็นภูเขาสูง  สภาพอากาศหนาวเย็น  คนจึงแต่งกายด้วยเสื้อแขนยาวป้องกันอากาศที่เย็นมาก  ภาคอีสานมีสภาพอากาศร้อนและแห้งแล้ง  คนจึงมักแต่งกายด้วยผ้าฝ้ายที่สามารถระบายอากาศได้ดี

ที่มาhttp://www.trueplookpanya.com/learning/detail/2094

**ใบงานที่ 01**

**เรื่อง แผนผังความคิด**

**คำชี้แจง**

ให้นักเรียนและสมาชิกในกลุ่ม ศึกษาใบความรู้ที่กลุ่มตนเองจับฉลากได้ และสรุปความรู้เป็นแผนผังความคิด

เรื่อง................................................................................................

ชื่อกลุ่ม.................................................

สมาชิก

1. ชื่อ.............................................สกุล.............................................ชั้น...............เลขที่...............

2. ชื่อ.............................................สกุล.............................................ชั้น...............เลขที่...............

3. ชื่อ.............................................สกุล.............................................ชั้น...............เลขที่...............

4. ชื่อ.............................................สกุล.............................................ชั้น...............เลขที่...............